諸季邀德久申伯同遊鼓山靈源洞僕以病不果往賦詩見意
作者：李綱
朝代：宋

paragraphs: 靈源韞秀異，傑出閩粤間。
神功謝鐫鑿，妙境森回環。
曲磴下窈窕，髙巖上孱顔。
松蘿互蔭翳，正暑生清寒。
路轉人寂寂，泉飛澗潺潺。
乘髙望雲海，天末波濤翻。
偉哉宇宙中，有此氣象寛。
諸子雅好遊，蠟屐履山樊。
佳客來自遠，復共一日歡。
而我抱衰疾，屏居方杜關。
豈不樂山水，宴坐心不闌。
神遊八極表，目寓無髦蠻。
塊視衆嶽小，杯看五湖慳。
矧兹几案物，安用勞躋攀。
登臨務得雋，無乃見一斑。
作詩調諸子，醉語不可刪。
秋風動林壑，凍雨洗塵寰。
新涼至萬里，濃翠浮千山。
白雲出何心，飛鳥倦自還。
興盡盍遄返，勝遊宜勿殫。